**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Μηχανοκινήτων Οχημάτων και Τροχαίας Κινήσεως (Τροποποιητικοί) (Αρ. 4) Κανονισμοί του 2022»**

**Παρόντες:**

|  |  |
| --- | --- |
| Μαρίνος Μουσιούττας, πρόεδρος | Γιαννάκης Γαβριήλ |
| Κώστας Κώστα | Χρίστος Ορφανίδης |
| Δημήτρης Δημητρίου | Σταύρος Παπαδούρης |

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 3, 10 και 17 Νοεμβρίου 2022. Στο πλαίσιο της εξέτασης των εν λόγω κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, της Νομικής Υπηρεσίας της Δημοκρατίας και του Συνδέσμου Εισαγωγέων Μοτοσικλετών Κύπρου. Η Λέσχη Δικαιωμάτων Μοτοσικλετιστών Κύπρου, παρ’ όλο που κλήθηκε, δεν εκπροσωπήθηκε στη συζήτηση των κανονισμών.

 Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Πρόδρομος Αλαμπρίτης, Βαλεντίνος Φακοντής και Χρύσανθος Σαββίδης.

 Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση των κανονισμών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Σκοπός των κανονισμών, οι οποίοι εκδίδονται δυνάμει του άρθρου 5(1) του περί Μηχανοκινήτων Οχημάτων και Τροχαίας Κινήσεως Νόμου, είναι η τροποποίηση των βασικών κανονισμών, ώστε να επιτευχθεί εναρμόνιση με τις πράξεις της Ευρωπαϊκής Ένωσης με τίτλο «Κατ’ Εξουσιοδότηση Οδηγία (ΕΕ) 2021/1716 της Επιτροπής της 29ης Ιουνίου 2021 για την τροποποίηση της οδηγίας 2014/47/ΕΕ του Ευρωπαϊκού Κοινοβουλίου και του Συμβουλίου όσον αφορά τροποποιήσεις στον χαρακτηρισμό των κατηγοριών οχημάτων λόγω τροποποιήσεων της νομοθεσίας για την έγκριση τύπου» και «Κατ’ Εξουσιοδότηση Οδηγία (ΕΕ) 2021/1717 της Επιτροπής της 9ης Ιουλίου 2021 για την τροποποίηση της οδηγίας 2014/45/ΕΕ του Ευρωπαϊκού Κοινοβουλίου και του Συμβουλίου όσον αφορά την επικαιροποίηση ορισμένων κωδικών κατηγορίας οχημάτων και την προσθήκη του συστήματος eCall στον κατάλογο των σημείων ελέγχου, στις μεθόδους και στην αξιολόγηση των αστοχιών στα παραρτήματα I και III της εν λόγω οδηγίας».

 Σημειώνεται ότι η προθεσμία εναρμόνισης με τις προαναφερθείσες Οδηγίες παρήλθε στις 27 Σεπτεμβρίου 2022.

 Στο πλαίσιο της εξέτασης των κανονισμών από την επιτροπή, ο εκπρόσωπος του Τμήματος Οδικών Μεταφορών του Υπουργείου Μεταφορών, Επικοινωνιών και Έργων ανέφερε ότι με τις προαναφερθείσες Οδηγίες τροποποιούνται παλαιότερες εν ισχύι Οδηγίες και ως εκ τούτου καθίσταται αναγκαία η τροποποίηση των αντίστοιχων προνοιών των βασικών κανονισμών, με τις οποίες επετεύχθη αρχικά η εναρμόνιση με τις σχετικές Οδηγίες.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, εισηγείται στη Βουλή, κατά πλειοψηφία του πρόεδρου της βουλευτή της Δημοκρατικής Παράταξης-Συνεργασία Δημοκρατικών Δυνάμεων και των μελών της βουλευτών της κοινοβουλευτικής ομάδας του Δημοκρατικού Συναγερμού, της κοινοβουλευτικής ομάδας ΑΚΕΛ-Αριστερά-Νέες Δυνάμεις και της κοινοβουλευτικής ομάδας του Δημοκρατικού Κόμματος, την έγκριση των κανονισμών.

 Το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκε να τοποθετηθεί επί των προνοιών των κανονισμών κατά τη συζήτησή τους ενώπιον της ολομέλειας του σώματος.

22 Νοεμβρίου 2022

Αρ. Φακ.: 23.03.059.089-2022

ΑΔ/ΣΠ/ΜΕ